Ledige stillinger 2. kvt. 2019

Antallet af ledige stillinger i den private sektor var i andet kvartal 2019 på 35.600, når der er korrigeret for sæsonudsving. Det er en stigning på 1.200 i forhold til kvartalet før. Andelen af ledige stillinger var 2,0 pct. og dermed uændret i forhold til kvartalet før. Andelen af ledige stillinger opgøres som antallet af ledige stillinger i forhold til summen af ledige og besatte stillinger.

Størst stigning i branchen information og kommunikation

Branchen information og kommunikation havde i forhold til året før den største stigning i andelen af ledige stillinger. Andelen steg med 0,6 procentpoint til en andel på 3,9 pct. Dermed havde branchen også den højeste andel af ledige stillinger. Den laveste andel af ledige stillinger, på 1,7 pct., sås i brancherne finansiering, forsikring og ejendomshandel samt handel og transport mv. Begge havde i forhold til året før en stigning i andelen på hhv. 0,4 og 0,1 procentpoint. For branchen industri, råstofudvinding og forsyningsvirksomhed steg andelen med 0,2 procentpoint til en andel på 1,8 pct. Eneste brancher med et fald i andelen af ledige stillinger var bygge og anlæg, hvor andelen faldt med 0,3 procentpoint til en andel på 2,5 pct. samt erhvervsservice, hvor andelen faldt med 0,1 procentpoint til 2,6 pct.

De mindste arbejdssteder havde fortsat den højeste andel af ledige stillinger

De mindste arbejdssteder - med under ti ansatte - havde fortsat den højeste andel af ledige stillinger med 2,8 pct. Det er en stigning på 0,6 procentpoint, og dermed stod de mindste arbejdssteder også for den største stigning i andelen af ledige stillinger i forhold til året før. For de største arbejdssteder - med over 100 ansatte - steg andelen af ledige stillinger med 0,1 procentpoint til 1,9 pct. Arbejdssteder med 10-49 ansatte samt arbejdssteder med 50-99 ansatte havde begge i samme periode en uændret andel af ledige stillinger på hhv. 2,0 og 1,7 pct.

Region Hovedstaden havde den største stigning i andel af ledige stillinger

I Region Hovedstaden steg andelen af ledige stillinger i forhold til året før med 0,4 procentpoint til en andel af ledige stillinger på 2,6 pct. Dermed er Hovedstaden stadig den region med den højeste andel af ledige stillinger. Største fald i andelen af ledige stillinger havde Region Nordjylland, her faldt andelen 0,2 procentpoint til en andel på 1,5 pct.

Ledige stillinger i den private sektor fordelt på regioner Ledige stillinger Andel ledige stillinger 2018 2019 2018 2019 2. kvt. 3. kvt. 4 kvt. 1. kvt. 2. kvt. 2. kvt. 3. kvt. 4 kvt. 1. kvt. 2. kvt. antal pct. I alt - sæsonkorrigeret 33010 35454 36285 34338 35582 1,9 2,1 2,1 2,0 2,0 I alt - faktiske 35098 35990 33395 34435 37670 2,0 2,0 1,9 2,0 2,1 Hovedstaden 14338 14640 15124 15499 17510 2,2 2,3 2,3 2,4 2,6 Sjælland 2571 3225 2546 2878 2574 1,5 1,7 1,4 1,7 1,5 Syddanmark 5691 6331 5058 5393 6306 1,7 1,9 1,5 1,6 1,8 Midtjylland 7314 7543 7200 6711 7159 1,9 2,0 1,8 1,7 1,8 Nordjylland 2599 1831 1819 2109 2303 1,7 1,2 1,2 1,4 1,5 Uden fast arbejdssted1 2585 2421 1648 1846 1818 3,8 3,7 2,8 3,0 2,8

1

Kilde: www.statistikbanken.dk/lsk02 og lsk03.